b'\n_START_ARTICLE_\nJuozas Vitas\n_START_PARAGRAPH_\nJuozas Vitas (tikrasis vardas Juozas Val\xc5\xabnas, 1899\xc2\xa0m. sausio 8 d. Dz\xc5\xabnijos kaime Alytaus rajone\xc2\xa0\xe2\x80\x93 1943\xc2\xa0m. Vilniuje)\xc2\xa0\xe2\x80\x93 tarybinis revoliucinis ir partinis veik\xc4\x97jas, Taryb\xc5\xb3 S\xc4\x85jungos didvyris.\n_START_SECTION_\nBiografija\n_START_PARAGRAPH_\nDalyvavo Pirmajame pasauliniame kare bei Pilietinime kare Rusijoje. Gr\xc4\xaf\xc5\xbe\xc4\x99s \xc4\xaf Lietuv\xc4\x85, 1920\xc2\xa0m. pa\xc5\xa1auktas \xc4\xaf Lietuvos kariuomen\xc4\x99. \xc4\x8cia u\xc5\xbesiimin\xc4\x97jo komunistine propaganda, buvo suimtas ir nuteistas myriop, ta\xc4\x8diau kareivi\xc5\xb3 padedamas sugeb\xc4\x97jo pab\xc4\x97gti ir pasitraukti \xc4\xaf Rusij\xc4\x85._NEWLINE_Maskvoje mok\xc4\x97si Vakar\xc5\xb3 tautini\xc5\xb3 ma\xc5\xbeum\xc5\xb3 komunistiniame universitete ir Leningrado elektrotechnikos institute. Dirbo in\xc5\xbeinieriumi elektriku, vadovavo Leningrado energetik\xc5\xb3 mokyklai. Kitaip, nei dauguma Rusijoje gyvenusi\xc5\xb3 Lietuvos komunist\xc5\xb3, nei\xc5\xa1si\xc5\xbead\xc4\x97jo lietuvi\xc5\xa1kumo._NEWLINE_Sovietams 1940\xc2\xa0m. okupavus Lietuv\xc4\x85, gr\xc4\xaf\xc5\xbeo i\xc5\xa1 Rusijos, tapo Vilniaus m. vykdomojo komiteto pirmininku, dirbo LTSR komunalinio \xc5\xabkio liaudies komisariate._NEWLINE_Prasid\xc4\x97jus Vokietijos-TSRS karui liko vokie\xc4\x8di\xc5\xb3 okupuotame Vilniuje, sub\xc5\xabr\xc4\x97 pogrindin\xc4\x99 \xe2\x80\x9eLietuvos i\xc5\xa1laisvinimo s\xc4\x85jung\xc4\x85\xe2\x80\x9c. \xc5\xa0i organizacija, sukurta be TSRS partini\xc5\xb3 ar saugumo organ\xc5\xb3 paramos, buvo viena did\xc5\xbeiausi\xc5\xb3 prokomunistinio pasiprie\xc5\xa1inimo antinacini\xc5\xb3 organizacij\xc5\xb3. 1943\xc2\xa0m. tapo Vilniaus pogrindin\xc4\x97s komunist\xc5\xb3 organizacijos vadovu, organizavo laikra\xc5\xa1\xc4\x8di\xc5\xb3 ir atsi\xc5\xa1aukim\xc5\xb3 spausdinim\xc4\x85 nelegaliose spaustuv\xc4\x97se. Band\xc4\x97 veiklai apjungti skirting\xc5\xb3 srovi\xc5\xb3 antinacines organizacijas\xc2\xa0\xe2\x80\x93 lenkus, lietuvi\xc5\xa1k\xc4\x85j\xc4\xaf pogrind\xc4\xaf. 1943\xc2\xa0m. vasar\xc4\x85 buvo i\xc5\xa1duotas, gestapo kalinamas, o v\xc4\x97liau ir nu\xc5\xbeudytas._NEWLINE_Pokario metais soviet\xc5\xb3 vald\xc5\xbeia beveik du de\xc5\xa1imtme\xc4\x8dius po karo neprisimin\xc4\x97 J. Vito veiklos vokie\xc4\x8di\xc5\xb3 okupacijos metais. Tik 1964 metais, Lenkijos Liaudies Respublikai apdovanojus J. Vit\xc4\x85, po mirties, Griunvaldo kry\xc5\xbeumi, 1965\xc2\xa0m. gegu\xc5\xbe\xc4\x97s 8 d. J. Vitui buvo suteiktas Taryb\xc5\xb3 S\xc4\x85jungos didvyrio vardas.'